**ՀԻՄՆԱՎՈՐՈՒՄ**

**««ԴԵՂԵՐԻ ՄԱՍԻՆ» ՕՐԵՆՔՈՒՄ ԼՐԱՑՈՒՄՆԵՐ ԵՎ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ» ՕՐԵՆՔՈՒՄ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ» ՕՐԵՆՔԻ ՆԱԽԱԳԾԻ ԸՆԴՈՒՆՄԱՆ ԱՆՀՐԱԺԵՇՏՈՒԹՅԱՆ ՎԵՐԱԲԵՐՅԱԼ**

**1. Ընթացիկ իրավիճակը և խնդիրները, նախագծի ընդունման անհրաժեշտությունը**

«Դեղերի մասին» օրենքի (այսուհետ՝ Օրենք) 6-րդ հոդվածի 1-ին մասի 5-րդ կետի համաձայն՝ Առողջապահության հարցերով լիազորված պետական կառավարման մարմինը (այսուհետ` Առողջապահության նախարարություն) դեղերի շրջանառության պետական կարգավորման ոլորտում Օրենքով սահմանված փորձաքննություններ և մասնագիտական դիտարկումներ իրականացնում է ՀՀ կառավարության որոշմամբ սահմանված փորձագիտական կազմակերպության միջոցով: Սույն լիազորությունը Առողջապահության նախարարությունը տարիներ շարունակ իրականացրել է «Ակադեմիկոս էմիլ Գաբրիելյանի անվան դեղերի և բժշկական տեխնոլոգիաների փորձագիտական կենտրոն» 100% պետական բաժնեմասով փակ բաժնետիրական ընկերության միջոցով: Մինչև Օրենքում փոփոխություններ և լրացումներ կատարելը Օրենքում ամրագրված էր, որ դեղերի շրջանառության պետական կարգավորման ոլորտում փորձաքննությունները վճարովի են, և դրանք սահմանվում են ՀՀ կառավարության որոշմամբ: Բացի այդ, Օրենքով փորձաքննությունների իրականացման համար սահմանված են ժամկետներ՝ ըստ ընթացակարգերի: Օրենքում կատարված փոփոխությունների և լրացումների համաձայն (**11.04.2024թ. ՀՕ-153-Ն օրենք**)` դեղերի շրջանառության պետական կարգավորման ոլորտում փորձաքննությունների համար **գանձվում է պետական տուրք**՝ «Պետական տուրքի մասին» ՀՀ օրենքով սահմանված կարգով և չափով, իսկ ՀՀ կառավարության 2023 թվականի նոյեմբերի 17-ի թիվ 1979-Ա որոշմամբ «Ակադեմիկոս Էմիլ Գաբրիելյանի անվան դեղերի և բժշկական տեխնոլոգիաների փորձագիտական կենտրոն» ՓԲԸ-ն (այսուհետ` ՓԲԸ) լուծարվել և ստեղծվել է «Դեղերի և բժշկական տեխնոլոգիաների փորձագիտական կենտրոն» ՊՈԱԿ-ը (այսուհետ` ՊՈԱԿ): ՀՀ կառավարության վերոնշյալ որոշման համաձայն ՊՈԱԿ-ը իրականացնում է նաև դեղերի շրջանառության կարգավորման ոլորտում փորձաքննություններ, իսկ ՓԲԸ-ի բոլոր գործառույթների կատարումը վերապահվել է (փոխանցվել է) ՊՈԱԿ-ին, բացառությամբ՝ դրամական միջոցների փոխանցման: ՓԲԸ-ի լուծարային հանձնաժողովի կողմից արձանագրվել է 1,037.4 մլն դրամի պարտավորություն (13.03.24թ. դրությամբ)` գործընկեր կազմակերպությունների նկատմամբ, քանի որ ՓԲԸ-ում առկա են եղել ընդունված հայտեր, որոնց համար կատարվել են վճարումներ ՀՀ կառավարության 2019 թվականի փետրվարի 28-ի N 166-Ն որոշմամբ սահմանված չափով, սակայն փորձաքննությունները դեռևս չեն ավարտվել՝ Օրենքով սահմանված ժամկետներին համապատասխան: Այսպիսով, փորձաքննությունների անընդհատությունը երաշխավորելու և դեղապահովման խնդիրներից խուսափելու նպատակով պայմանագրային պարտավորությունները փոխանցվել են ՊՈԱԿ-ին, իսկ պարտավորությունների դիմաց կատարված վճարները (կանխավճարները)` ոչ:

Նախագծի ընդունումը պայմանավորված է ՓԲԸ-ի կողմից մատուցված (մատուցվելիք) ծառայությունների համար վճարված գումարները (մինչև 11.04.2024թ. ՀՕ-153-Ն օրենքով նոր կարգավորումներ սահմանելը), որպես պետական տուրք, պետական բյուջե մուտքագրելու անհրաժեշտությամբ:

**2. Կարգավորման նպատակը և բնույթը, ակնկալվող արդյունքը**

Նախագծի ընդունմամբ կապահովվի ՓԲԸ-ի լուծարման արդյունքում արձանագրված վճարների փոխանցումը ՀՀ պետական բյուջե` որպես պետական տուրք:

Նախագծով սահմանված է «եռամսյա» ժամկետ` կախված լուծարման հանձնաժողովի աշխատանքներից, ընդ որում ժամկետը հաշվարկվում է 08.05.24թ.-ից, երբ ուժի մեջ է մտել ««Դեղերի մասին օրենքում փոփոխություններ և լրացումներ կատարելու մասին» ՀՀ օրենքը (ՀՕ-153-Ն):

**3. Նախագծի մշակման գործընթացում ներգրավված ինստիտուտները և անձինք**

Նախագծի մշակումն իրականացվել է Հայաստանի Հանրապետության առողջապահության նախարարության կողմից:

**4. Լրացուցիչ ֆինանսական** **միջոցների անհրաժեշտության և պետական բյուջեի եկամուտներում և ծախսերում սպասվելիք փոփոխությունների մասին**

 Նախագծի ընդունմամբ նախատեսվում է 2024 թվականի պետական բյուջեում եկամուտների ավելացում` որպես պետական տուրք պետական բյուջե մուտքագրվող գումարների չափով:

**5. Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ**

Նախագիծը չի բխում ռազմավարական կամ ծրագրային որևէ փաստաթղթից: